अब मध्यप्रदेश की मंडियों में आढ़तिये भी बेच सकेंगे लहसुन
हाई कोर्ट की इंदौर खंडपीठ के आदेश के बाद 10 साल से मध्य प्रदेश की मंडियों में चला आ रहा गतिरोध समाप्त हो गया। कोर्ट के आदेश के मुताबिक कृषि मंडी का लक्ष्य किसानों को उनकी फसल का ज्यादा दाम दिलाकर उन्हें फायदा पहुंचाना है। इसलिए किसान कृषि उपज मंडी या आढ़तियों द्वारा जहां उन्हें ज्यादा मुनाफा मिले माल बेच सकते हैं।
आलू प्याज कमिशन एजेंट एसोसिएशन के अध्यक्ष नारायण हरि चौधरी ने बताया 2007 में राज्य सरकार ने फैसला लिया था कि लहसुन केवल सरकारी मंडियों द्वारा ही बेचा जाएगा। इसमें आढ़तियों (एजेंटों) की कोई भूमिका नहीं होगी, लेकिन इस व्यवस्था से किसानों का नुकसान होने लगा। इस पर किसानों ने मांग रखी कि लहसुन को आढ़तियों द्वारा ही बिकवाया जाए। इसके बाद आलू प्याज कमिशन एजेंट एसोसिएशन अपनी मांग लेकर हाई कोर्ट पहुंचा। कोर्ट ने आदेश जारी कर दिया कि राज्य में मंडियां किसानों के हित में है और उन्हें उचित दाम मिले इसलिए बनाई हैं। ऐसे में आढ़तिये भी लहसुन बेच सकते हैं। लेकिन इसमें एक संशोधन यह किया है कि फसल बेचने के लिए किसान से किसी भी प्रकार का कमिशन नहीं लिया जाएगा।
hin_Deva hin_Deva hin_Deva